PROTIMONOPOLNÝ   ÚRAD   SLOVENSKEJ  REPUBLIKY

	ROZHODNUTIE

Číslo: 2003/ZK/1/1/162                                                      		      Bratislava  18. 07. 2003 

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na návrh podnikateľa Ing. Peter Krajňák - SPEEDSERVIS dopravná a cestovná agentúra, Radničné námestie 4, 052 01 Spišská Nová Ves podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona     č. 465/2002 Z. z. vo veci posúdenia, či došlo k uzatvoreniu dohody obmedzujúcej súťaž podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. medzi podnikateľmi Slovenská autobusová doprava Poprad, akciová spoločnosť, Hraničná 671/21, 058 49 Poprad a Slovenská autobusová doprava Košická dopravná spoločnosť, akciová spoločnosť, Staničné námestie 9, 041 46 Košice pri stanovovaní cien cestovného na autobusovej linke Spišská Nová Ves - Levoča takto

r o z h o d o l :

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. správne konanie zastavuje, nakoľko dôvod na konanie nebol daný.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“) obdržal dňa 27. 1. 2003 návrh podnikateľa Ing. Petra Krajňáka -  SPEEDSERVIS dopravná a cestovná agentúra, Radničné námestie 4, 052 01 Spišská Nová Ves (ďalej len „Ing. Peter Krajňák  - SPEEDSERVIS dopravná a cestovná agentúra“), v ktorom uvádza, že spoločnosti Slovenská autobusová doprava Poprad, akciová spoločnosť, Hraničná 671/21, 058 49 Poprad (ďalej len „Slovenská autobusová doprava Poprad, akciová spoločnosť“) a Slovenská autobusová doprava Košická dopravná spoločnosť, akciová spoločnosť, Staničné námestie 9, 041 46 Košice (ďalej len „Slovenská autobusová doprava Košická dopravná spoločnosť, akciová spoločnosť“) uzatvorili dohodu o znížení cien, resp. aplikácii predátorských cien na autobusovej linke Spišská Nová Ves – Levoča. 

	Na základe  uvedeného podnetu začalo dňa 27. 01. 2003 správne konanie podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) vo veci možnej dohody obmedzujúcej súťaž uzatvorenej medzi podnikateľmi Slovenská autobusová doprava Košická dopravná spoločnosť, akciová spoločnosť a Slovenská autobusová doprava Poprad, akciová spoločnosť.

	Účastníkmi správneho konania sú navrhovateľ Ing. Peter Krajňák  - SPEEDSERVIS dopravná a cestovná agentúra, Slovenská autobusová doprava Košická dopravná spoločnosť, akciová spoločnosť a Slovenská autobusová doprava Poprad, akciová spoločnosť.

Spoločnosť Slovenská autobusová doprava Poprad, akciová spoločnosť bola založená rozhodnutím zakladateľa FNM SR vo forme notárskej zápisnice zo dňa 10. 04. 2002 a do obchodného registra Okresného súdu Prešov bola zapísaná dňa 01. 05. 2002 v oddieli: Sa, vložka číslo: 10243/P. Predmetom činnosti spoločnosti je, okrem iného, verejná cestná hromadná pravidelná osobná doprava a verejná cestná hromadná nepravidelná osobná doprava.

Spoločnosť Slovenská autobusová doprava Košická dopravná spoločnosť, akciová spoločnosť bola založená rozhodnutím zakladateľa FNM SR vo forme notárskej zápisnice zo dňa 13.12.2001 a do obchodného registra Okresného súdu Košice bola zapísaná dňa 01.01.2002 v oddieli: Sa, vložka číslo: 1202/V. Predmetom činnosti spoločnosti je, okrem iného, verejná cestná hromadná pravidelná osobná doprava, nepravidelná autobusová doprava a neverejná cestná osobná doprava - poskytovanie dopravných služieb formou neverejnej nepravidelnej osobnej dopravy.

Podnikateľ Ing. Peter Krajňák  - SPEEDSERVIS dopravná a cestovná agentúra podniká ako fyzická osoba na základe živnostenského listu zo dňa 24.04.1992 vydaného Okresným úradom Spišská Nová Ves pod číslom živnostenského registra 810-1184. Predmetom podnikania podnikateľa je, okrem iného, verejná cestná hromadná pravidelná osobná doprava a neverejná cestná osobná doprava.

Z vyššie uvedených skutočností vyplýva, že Slovenská autobusová doprava Poprad, akciová spoločnosť, Slovenská autobusová doprava Košická dopravná spoločnosť, akciová spoločnosť a Ing. Peter Krajňák  - SPEEDSERVIS dopravná a cestovná agentúra sú podnikateľmi v zmysle §  2 ods. 2 Obchodného zákonníka a sú podnikateľmi aj v zmysle § 3 ods. 2 zákona.

Relevantný trh

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 

Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

	Ako tovarový relevantný trh v danom prípade úrad určil trh poskytovania služieb verejnej autobusovej dopravy na autobusovej linke Spišská Nová Ves – Levoča, na ktorom sa  stretávajú podnikateľské záujmy účastníkov konania a ktorého sa týka návrh na začatie konania podnikateľa Ing. Peter Krajňák  - SPEEDSERVIS dopravná a cestovná agentúra. Ako priestorový relevantný trh úrad vymedzil oblasť, ktorou prechádza cestné spojenie medzi mestami Spišská Nová Ves a Levoča. 

Zhodnotenie prípadu

	Úrad si od účastníkov konania vyžiadal údaje o vývoji nákladov a cien na vymedzenom relevantnom trhu, o konkurencii, údaje o cenách na ostatných autobusových  linkách, spolu s ich vyjadrením k podkladom. 

	 V šetrení úradu v predmetnej veci boli použité i podklady získané v rámci správneho konania vo veci zneužitia dominantného postavenia podnikateľov Slovenská autobusová doprava Poprad, akciová spoločnosť a Slovenská autobusová doprava Košická dopravná spoločnosť, akciová spoločnosť na relevantnom trhu, ktoré bolo začaté dňa 27.01.2003, tiež na základe návrhu podnikateľa Ing. Peter Krajňák - SPEEDSERVIS dopravná a cestovná agentúra.

	Nakoľko cena obyčajného cestovného jednosmerného lístka je charakteristická pre úroveň cenovej tvorby dopravcu na každej autobusovej linke (osobitné cestovné sa od nej odvodzuje) cenové porovnania sú  uvádzané v tomto ukazovateli. 

Vývoj cien obyčajného cestovného na relevantnom trhu v rokoch 2001-2003 je nasledovný:

Termín	1.1.2001	1.4.2001	1.1.2003	10.1.2003	13.1.2003	15.1.2003	
 SPEEDSERVIS	14	14	15	15	11	11	
 SAD Košice	12	14/12 SOR	14	14	14	11	
 SAD Poprad	14	14	16	12	12	12	

SOR – typ malokapacitného autobusu 

Úlohou úradu v predmetnom konaní bolo posúdiť, či došlo k uzatvoreniu dohody obmedzujúcej súťaž podľa § 4 zákona. Podnikateľ Ing. Peter Krajňák  - SPEEDSERVIS dopravná a cestovná agentúra vo svojom podaní uviedol, že znížením ceny zo strany Slovenská autobusová doprava Košická dopravná spoločnosť, akciová spoločnosť a Slovenská autobusová doprava Poprad, akciová spoločnosť o  40 % počnúc dňom 10.01.2003 nešlo o prispôsobenie cien výmeru MF SR, ale jednoznačne v súvislosti s uplatnením tzv. predátorských cien hlboko pod nákladovosť.

	Úrad na základe prešetrenia relevantných podkladov a informácií zistil, že od 01.04.2001 platil podľa opatrenia MF SR č. R-2/2001 cenník č. 1, ktorý umožňoval stanoviť maximálnu cenu obyčajného cestovného jednosmerného lístka vo verejnej pravidelnej autobusovej vnútroštátnej doprave osôb na vzdialenosť 11-13 km (čo zodpovedá dĺžke autobusovej linky Spišská Nová Ves – Levoča)  vo výške 14 Sk. Ceny osobitného cestovného (deti, zľavnené cestovné lístky z iného titulu) sú nižšie. V priebehu rokov 2001 a 2002 stanovovali všetci účastníci konania ceny obyčajného cestovného na predmetnej autobusovej linke na meximálnej úrovni, t.j. 14 Sk. 

	Od 01.01.2003 platí podľa opatrenia MF SR č. R-2/2002 cenník č. 1, umožňujúci stanoviť na tej istej linke maximálnu cenu obyčajného cestovného 16 Sk.  Spoločnosť Slovenská autobusová doprava Poprad, akciová spoločnosť zvýšila k termínu 01.01.2003 cenu obyčajného cestovného na 16 Sk. Konkurenční prepravcovia ceny neupravili na povolené maximum (Slovenská autobusová doprava Košická dopravná spoločnosť, akciová spoločnosť ponechala cenu 14 Sk, Ing. Peter Krajňák  - SPEEDSERVIS dopravná a cestovná agentúra zvýšil cenu len na 15 Sk, viď tabuľka) a tým došlo u podnikateľa Slovenská autobusová doprava Poprad, akciová spoločnosť, podľa jeho vyjadrenia, k poklesu cestujúcich na tejto linke. Vzhľadom k tomu sa spoločnosť Slovenská autobusová doprava Poprad, akciová spoločnosť rozhodla ku dňu 10.01.2003 znížiť cenu obyčajného cestovného na 12 Sk.  Konkurenčné spoločnosti reagovali postupne znížením ceny obyčajného cestovného a to Ing. Peter Krajňák  - SPEEDSERVIS dopravná a cestovná agentúra dňa 13.01.2003 na cenu 11 Sk a Slovenská autobusová doprava Košická dopravná spoločnosť, akciová spoločnosť dňa 15.01.2003 tiež na  cenu 11 Sk. 

Podľa podkladov spoločnosti Slovenská autobusová doprava Poprad, akciová spoločnosť k vývoju nákladovosti na relevantnom trhu sú rozdiely v nákladoch len v porovnaní zimného a letného obdobia. Nákladovosť sa v roku 2003 mierne zvýšila. V dôsledku zmeny, resp. zníženia ceny obyčajného cestovného v januári 2003 zo 16 Sk na 12 Sk narástol počet cestujúcich, čo sa zároveň  premietlo do zvýšenia objemu tržieb.  Spoločnosť je s cenou 12 Sk, v súčasnosti najvyššou na relevantnom trhu,  konkurencieschopná.
 
Spoločnosť Slovenská autobusová doprava Košická dopravná spoločnosť, akciová spoločnosť tiež deklarovala vyššie tržby oproti priemerným nákladom na relevantnom trhu v súčasných cenových podmienkach. 

Účastníci konania pritom, podľa vlastného vyjadrenia, používajú nižšie ako maximálne cenníkové ceny i na iných autobusových linkách v závislosti od konkurenčných podmienok. 

Úrad na základe vykonaného šetrenia dospel k záveru, že súťaž na vymedzenom relevantnom trhu je dostatočne intenzívna a táto skutočnosť má vplyv aj na cenový vývoj obyčajného cestovného u jednotlivých podnikateľov.

Úrad v zmysle § 33 zákona vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

Podnikatelia Slovenská autobusová doprava Poprad, akciová spoločnosť a Slovenská autobusová doprava Košická dopravná spoločnosť, akciová spoločnosť sa v stanovenej lehote k výzve úradu nevyjadrili.

Podnikateľ Ing. Peter Krajňák  - SPEEDSERVIS dopravná a cestovná agentúra sa k výzve úradu vyjadril listom doručeným úradu dňa 14. 7. 2003. Podnikateľ vo svojom stanovisku uviedol nasledujúce argumenty, ktoré sa týkajú vecnej podstaty tohto správneho konania, t.j. posúdenia, či došlo k uzatvoreniu dohody obmedzujúcej súťaž.

Podnikatelia Slovenská autobusová doprava Poprad, akciová spoločnosť a Slovenská autobusová doprava Košická dopravná spoločnosť, akciová spoločnosť „intenzívne súťažia“ aj na iných trhoch (autobusových linkách) a na týchto aplikujú maximálne ceny. Zosúladený postup v určení cien realizovali len na trhu, na ktorom pôsobia spolu s navrhovateľom.

Na relevantnom trhu zosúladeným postupom a nie ako prirodzené nasledovanie správania sa iného podnikateľa od uvedeného dátumu priamo určili cenu a tým aj iné obchodné podmienky obmedzujúce súťaž, pretože navrhovateľ aj pri podstatne nižšej nákladovosti, ako majú dotknuté subjekty pri určených cenách vykazuje stratovosť.

V súvislosti s vyjadrením podnikateľa Ing. Peter Krajňák  - SPEEDSERVIS dopravná a cestovná agentúra uvedeným v bode 1 úrad konštatuje, že podľa predložených údajov Slovenská autobusová doprava Poprad, akciová spoločnosť a Slovenská autobusová doprava Košická dopravná spoločnosť, akciová spoločnosť používajú nižšie ako maximálne ceny cestovného okrem linky Spišská Nová Ves – Levoča aj na iných linkách. Vychádzajúc zo získaných podkladov a informácií a ich vyššieuvedeného zhodnotenia, úrad však túto skutočnosť nepovažuje pre zhodnotenie tohto prípadu za podstatnú.

K stanovisku navrhovateľa uvedenému v bode 2 úrad znovu uvádza, že na základe analýzy predložených údajov, predovšetkým cenového vývoja v januári 2003, dospel k záveru, že sa nepreukázalo uzatvorenie dohody obmedzujúcej súťaž a podnikatelia na relevantnom trhu stanovovali svoje ceny s ohľadom na ceny konkurencie, nakoľko s tým priamo súviseli ich ekonomické výsledky (tržby) v danom období.

Záver:

	Na základe vyššie uvedených skutočností úrad konštatuje, že nebolo preukázané uzatvorenie dohody obmedzujúcej súťaž podľa § 4 zákona medzi podnikateľmi Slovenská autobusová doprava Košická dopravná spoločnosť, akciová spoločnosť a Slovenská autobusová doprava Poprad, akciová spoločnosť pri stanovovaní cien cestovného na autobusovej linke Spišská Nová Ves – Levoča. Z tohto dôvodu úrad rozhodol tak, ako je uvedené vo výrokovej časti tohto rozhodnutia.

Poučenie o odvolaní:

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok.

							       Ing. Ján Šufliarsky
						riaditeľ odboru dohôd obmedzujúcich súťaž

Rozhodnutie dostanú: 

Ing. Peter Krajňák - SPEEDSERVIS dopravná a cestovná agentúra, Radničné námestie 4, 052 01 Spišská Nová Ves,

Slovenská autobusová doprava Poprad, akciová spoločnosť, Hraničná 671/21, 058 49 Poprad,

Slovenská autobusová doprava Košická dopravná spoločnosť, akciová spoločnosť, Staničné námestie 9, 041 46 Košice.